袁凯
送贡先生入闽
日月异行，川岳异途。
嗟嗟我人，胡能并居。
衎衎夫子，奕世之儒。
婴耽世华，而味道腴。
伊余后生，固陋荒芜。
学匪上达，质为下愚。
既蒙不鄙，通家视余。
朝趋函丈，夕陪座隅。
话言谆谆，既沾且濡。
其沾如何，如彼时雨。
膏液渗漉，萌芽翘举。
庶几有成，实坚实好。
如何翩然，远迈于道。
肃肃王命，孰敢后之。
峨峨闽关，载驱载驰。
汤汤江流，泛泛行舟。
篽篽仆夫，负担以趋。
悠悠长林，萧萧逝波。
瞻望弗及，为之奈何。
昔为长葛，松柏是依。
今为转蓬，荡然无归。
山则有徂，河则有渚。
嗟嗟我人，独行踽踽。
天高无穷，地长茫茫。
允矣夫子，何时可忘。